http://www.dalmacijanews.hr/files/536bc3421799427e21868d0d/80

Foto: Boris Kačan, Rade Popadić, TZ Imotski, Screenshot YouTube

RADE POPADIĆ

Uz već tradicionalni Dubrovnik, snimanje bi se ponovno moglo odvijati u Splitu i Žrnovnici, a u planu je širenje područja snimanja na znatno više lokacija u Dalmaciji. Tako se među novim lokalitetima snimanja prvi put spominju Imotski i Šibenik

U travnju je počelo prikazivanje četvrte sezone "Igre prijestolja", u svjetskim okvirima mega popularnog serijala HBO-a. Michael Lombardo, predsjednik HBO Programminga, najavio snimanje pete i šeste sezone popularne serije.



Podsjetimo, velik dio četvrte sezone sniman je na širem dubrovačkom i splitskom području. Dok je Dubrovnik već u ranijim sezonama postao sinonim za King's Landing, ili u prijevodu Kraljev Grudobran, splitsko je područje u seriju prvi put ušlo za vrijeme snimanja 4. sezone. Snimalo se u samom Splitu, i to u Dioklecijanovim podrumima i povijesnim ulicama palače, a kadrovi su također snimani na kliškoj tvrđavi, uz Antoničinu mlinicu na rijeci Žrnovnici i u napuštenom žrnovačkom kamenolomu. Jedan dio snimanja obavljen je i na području Baške Vode.



U nekoliko zadnjih epizoda četvrte sezone gledatelji su mogli prepoznati nabrojene lokalitete, koji su tako ovjekovječeni u ovom, već sada može se reći, HBO-ovom producentskom klasiku.







Naš je portal prošle godine među prvima objavio točne lokalitete snimanja ove serije na splitskom području. Doznajemo da HBO planiran velik dio V. sezone ove hit serije snimati u Dalmaciji. Prema informacijama s kojima raspolažemo, snimanje u Dalmaciji bit će još duže nego za IV. sezonu, što znači da bi se snimateljska ekipa mogla u Hrvatskoj zadržati oko mjesec i pol dana.



Uz već tradicionalni Dubrovnik, snimanje bi se ponovno moglo odvijati u Splitu i Žrnovnici, a u planu je širenje područja snimanja na znatno više lokacija u Dalmaciji. Tako se među novim lokalitetima snimanja prvi put spominju Imotski i Šibenik.



Gradonačelnik Imotskog, Ante Đuzel, rekao nam je da su zaista obavljeni razgovori s predstavnicima HBO-a, no da još ništa nije dogovoreno.



- Sve ćemo učiniti što je u našoj moći da se kadrovi ove serije snime u Imotskom, jer bi to značilo jako puno za turističku promidžbu Dalmatinske zagore i grada Imotskog - rekao nam je Đuzel.



Dogradonačelnik Šibenika Danijel Mileta još je lani razgovarao s produkcijskim timom koji je u Hrvatskoj snimao Game of Thrones. I Šibenik se nada realizacije započetih razgovora kroz nadolazeće snimanje V. sezone serije.



Kako ova serija ima milijune obožavatelja diljem svijeta, a dio njih posjećuje mjesta na kojem je serija snimana, nema sumnje da će snimanje serije i donijeti nove turiste.



Joško Stella, direktor TZ Splitsko-dalmatinske županije, rekao nam je:



- Snimanje Game of Thrones u Dalmaciji itekako ima odjeka u svijetu, i to je golem turistički potencijal. Primjerice, na nedavnom turističkom sajmu u Barceloni instalirali smo prijestolje u suradnji s Kanalom 5. Tu smo reklamirali Splitsko-dalmatinsku i Dubrovačko-neretvansku županiju, gdje se većina aktualnog serijala i snimala. U Splitsko-dalmatinskoj županiji serija se snimala na četiri lokacije. Na tamošnji sajam napravili smo kartu s ucrtanim svim lokacijama po Dalmaciji, tako da turisti bez problema mogu posjetiti da područja. Ta karta podijeljena je u 10.000 primjeraka.



Istovremeno, dvije turističke agencije u županiji uvrstile su posjete ovim lokacijama u svoj redovni program. Maksimalno iskorištavamo Game of Thrones brend u promociji Splitsko-dalmatinske županije - rekao je Stella.



